
Το Ευρωπαϊκό Κοινοβούλιο,
–	έχοντας υπόψη το σχέδιο εκτελεστικής απόφασης της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο DP910521 σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (D102174/03),
–	έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές[footnoteRef:1], και ειδικότερα το άρθρο 7 παράγραφος 3 και το άρθρο 19 παράγραφος 3, [1:  	ΕΕ L 268 της 18.10.2003, σ. 1, ELI: http://data.europa.eu/eli/reg/2003/1829/oj.] 

–	έχοντας υπόψη την ψηφοφορία στη μόνιμη επιτροπή φυτών, ζώων, τροφίμων και ζωοτροφών, που αναφέρεται στο άρθρο 35 του κανονισμού (ΕΚ) αριθ. 1829/2003, η οποία διεξήχθη στις 22 Νοεμβρίου 2024 και κατά την οποία δεν εκδόθηκε γνωμοδότηση, και την ψηφοφορία στην επιτροπή προσφυγών στις 17 Δεκεμβρίου 2024, που κατέληξε επίσης σε μη έκδοση γνωμοδότησης,
–	έχοντας υπόψη το άρθρο 11 του κανονισμού (ΕE) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[footnoteRef:2], [2:  	ΕΕ L 55 της 28.2.2011, σ. 13, ELI: http://data.europa.eu/eli/reg/2011/182/oj.] 

–	έχοντας υπόψη τη γνώμη που εκδόθηκε από την Ευρωπαϊκή Αρχή για την Ασφάλεια των Τροφίμων (EFSA) στις 19 Ιουνίου 2024 και δημοσιεύθηκε την 1η Αυγούστου 2024[footnoteRef:3], [3:  	Επιστημονική γνώμη της ομάδας της EFSA για τους γενετικώς τροποποιημένους οργανισμούς σχετικά με την αξιολόγηση του γενετικώς τροποποιημένου αραβοσίτου DP910521 (αίτηση GMFF-2021-2473), EFSA Journal 2024· 22(8):e8887, https://doi.org/10.2903/j.efsa.2024.8887. ] 

–	έχοντας υπόψη τα προηγούμενα ψηφίσματά του που διατύπωναν αντίρρηση στην έγκριση γενετικώς τροποποιημένων οργανισμών («ΓΤΟ»)[footnoteRef:4], [4:  	Κατά την όγδοη κοινοβουλευτική περίοδο, το Κοινοβούλιο ενέκρινε 36 ψηφίσματα και, κατά την ένατη κοινοβουλευτική του περίοδο, το Κοινοβούλιο ενέκρινε 38 ψηφίσματα που αντιτίθενται στην έγκριση ΓΤΟ. Επιπλέον, κατά την ένατη κοινοβουλευτική του περίοδο, το Κοινοβούλιο ενέκρινε τα ακόλουθα ψηφίσματα:
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/2628 της Επιτροπής για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 89034 × 1507 × NK603 σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0038).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/2627 της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο βαμβάκι COT102, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0039).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/2629 της Επιτροπής για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 89034 × 1507 × MON 88017 × 59122 και από οκτώ από τους επιμέρους συνδυασμούς του σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0040).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/1828 της Επιτροπής για την ανανέωση της έγκρισης της διάθεσης στην αγορά ζωοτροφών που περιέχουν γενετικώς τροποποιημένο αραβόσιτο MON 810 ή αποτελούνται από αυτόν και τροφίμων και ζωοτροφών που παράγονται από γενετικώς τροποποιημένο αραβόσιτο MON 810, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, και για την κατάργηση της εκτελεστικής απόφασης (ΕΕ) 2017/1207 της Επιτροπής (P10_TA(2024)0041).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/1822 της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο DP915635 σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0042).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/1826 της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο DP23211 σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0043).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με την εκτελεστική απόφαση (ΕΕ) 2024/2618 της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο DP202216, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0044).
 	–	Ψήφισμα του Ευρωπαϊκού Κοινοβουλίου της 26ης Νοεμβρίου 2024 σχετικά με το σχέδιο εκτελεστικής απόφασης της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 94804, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (P10_TA(2024)0045).] 

–	έχοντας υπόψη το άρθρο 115 παράγραφοι 2 και 3 του Κανονισμού του,
–	έχοντας υπόψη την πρόταση ψηφίσματος της Επιτροπής Περιβάλλοντος, Κλίματος και Ασφάλειας των Τροφίμων,
Α.	λαμβάνοντας υπόψη ότι, στις 27 Ιουνίου 2022, η Corteva Agriscience Belgium B.V., με έδρα το Βέλγιο, εξ ονόματος της Corteva Agriscience LLC, με έδρα τις Ηνωμένες Πολιτείες, υπέβαλε αίτηση στην αρμόδια εθνική αρχή των Κάτω Χωρών για τη διάθεση στην αγορά τροφίμων, συστατικών τροφίμων και ζωοτροφών που περιέχουν, αποτελούνται ή παράγονται από γενετικώς τροποποιημένο αραβόσιτο DP910521 («γενετικώς τροποποιημένος αραβόσιτος»)·
Β.	λαμβάνοντας υπόψη ότι ο γενετικώς τροποποιημένος αραβόσιτος παράγει την τοξίνη Cry1B.34 και είναι ανθεκτικός στο ζιζανιοκτόνο γλουφοσινικό·
Γ.	λαμβάνοντας υπόψη ότι το γλουφοσινικό έχει ταξινομηθεί ως τοξική για την αναπαραγωγή ουσία κατηγορίας 1B και πληροί, επομένως, τα κριτήρια αποκλεισμού που ορίζονται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου[footnoteRef:5]· λαμβάνοντας υπόψη ότι η έγκριση του γλουφοσινικού για χρήση στην Ένωση έληξε στις 31 Ιουλίου 2018· [5:  	Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1, ELI: https://eur-lex.europa.eu/eli/reg/2009/1107/oj).] 

Δ.	λαμβάνοντας υπόψη ότι η Cry1B.34 είναι μια συνθετική πρωτεΐνη σύντηξης που συνδυάζει τις Cry1B, Cry1Ca1 και Cry9Db1, και έχει σχεδιαστεί για την ανθεκτικότητα των εντόμων έναντι παρασίτων της τάξης των λεπιδόπτερων, χωρίς αποδεδειγμένη εξειδίκευση σε στοχευμένα είδη·
Ε.	λαμβάνοντας υπόψη ότι η γενετική τροποποίηση περιλαμβάνει μια διαδικασία δύο σταδίων με τη χρήση της CRISPR/Cas9 για την εισαγωγή μιας «θέσης προσκόλλησης», ακολουθούμενη από βομβαρδισμό με μικροβλήματα για την εισαγωγή γονιδιακής κασέτας·
Έλλειψη αξιολόγησης του συμπληρωματικού ζιζανιοκτόνου
ΣΤ.	λαμβάνοντας υπόψη ότι ο εκτελεστικός κανονισμός (ΕΕ) αριθ. 503/2013 της Επιτροπής[footnoteRef:6] απαιτεί αξιολόγηση του κατά πόσον οι αναμενόμενες γεωργικές πρακτικές επηρεάζουν το αποτέλεσμα των τελικών σημείων που εξετάστηκαν· λαμβάνοντας υπόψη ότι, σύμφωνα με τον εν λόγω εκτελεστικό κανονισμό, αυτό έχει ιδιαίτερη σημασία για τα ανθεκτικά στα ζιζανιοκτόνα φυτά· [6:  	Εκτελεστικός κανονισμός (ΕΕ) αριθ. 503/2013 της Επιτροπής, της 3ης Απριλίου 2013, σχετικά με τις αιτήσεις έγκρισης γενετικώς τροποποιημένων τροφίμων και ζωοτροφών, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, και την τροποποίηση των κανονισμών της Επιτροπής (ΕΚ) αριθ. 641/2004 και (ΕΚ) αριθ. 1981/2006 (ΕΕ L 157 της 8.6.2013, σ. 1, ELI: http://data.europa.eu/eli/reg_impl/2013/503/oj).] 

Ζ.	λαμβάνοντας υπόψη ότι στη συντριπτική τους πλειονότητα οι γενετικώς τροποποιημένες καλλιέργειες έχουν τροποποιηθεί γενετικώς ώστε να είναι ανθεκτικές σε ένα ή περισσότερα «συμπληρωματικά» ζιζανιοκτόνα που μπορούν να χρησιμοποιηθούν καθ’ όλη τη διάρκεια του κύκλου ζωής της καλλιέργειας, χωρίς να πεθάνει η καλλιέργεια, όπως θα συνέβαινε στην περίπτωση μιας καλλιέργειας που δεν είναι ανθεκτική στα ζιζανιοκτόνα· λαμβάνοντας υπόψη ότι διάφορες μελέτες καταδεικνύουν ότι η καλλιέργεια γενετικώς τροποποιημένων φυτών που είναι ανθεκτικά στα ζιζανιοκτόνα οδηγεί σε μεγαλύτερη χρήση συμπληρωματικών ζιζανιοκτόνων, κυρίως λόγω της εμφάνισης ζιζανίων ανθεκτικών στα ζιζανιοκτόνα[footnoteRef:7]· [7:  	Βλ., για παράδειγμα, Schulz, R., Bub, S., Petschick, L., Stehle, S., Wolfram, J. (2021) «Applied pesticide toxicity shifts toward plants and invertebrates, even in GM crops», Science 372 (6537), σ. 81-84, https://doi.org/10.1126/science.abe1148· Bonny, S., «Genetically Modified Herbicide-Tolerant Crops, Weeds, and Herbicides: Overview and Impact», Environmental Management, Ιανουάριος 2016, 57(1), σ. 31-48, https://www.ncbi.nlm.nih.gov/pubmed/26296738· και Benbrook, C. M., «Impacts of genetically engineered crops on pesticide use in the U.S. - the first sixteen years», Environmental Sciences Europe, 28 Σεπτεμβρίου 2012, τόμος. 24(24), https://enveurope.springeropen.com/articles/10.1186/2190-4715-24-24.] 

Η.	λαμβάνοντας υπόψη ότι οι ανθεκτικές στα ζιζανιοκτόνα γενετικώς τροποποιημένες καλλιέργειες εγκλωβίζουν τους γεωργούς σε ένα σύστημα διαχείρισης ζιζανίων το οποίο εξαρτάται σε μεγάλο βαθμό ή εξ ολοκλήρου από ζιζανιοκτόνα, και αυτό συμβαίνει με την επιβολή πριμοδότησης για τους γενετικώς τροποποιημένους σπόρους, η οποία μπορεί να δικαιολογηθεί μόνον εάν οι γεωργοί που αγοράζουν τέτοιους σπόρους ψεκάζουν επίσης με το συμπληρωματικό ζιζανιοκτόνο· λαμβάνοντας υπόψη ότι η αυξημένη εξάρτηση από συμπληρωματικά ζιζανιοκτόνα σε γεωργικές εκμεταλλεύσεις γενετικώς τροποποιημένης καλλιέργειας θα επιταχύνει την εμφάνιση και την εξάπλωση ζιζανίων ανθεκτικών στα εν λόγω ζιζανιοκτόνα και θα δημιουργήσει έτσι την ανάγκη για ακόμη μεγαλύτερη χρήση ζιζανιοκτόνων, καταλήγοντας σε έναν φαύλο κύκλο γνωστό ως «herbicide treadmill» («κυλιόμενος τάπητας ζιζανιοκτόνων»)·
Θ.	λαμβάνοντας υπόψη ότι οι δυσμενείς επιπτώσεις που απορρέουν από την υπερβολική εξάρτηση από ζιζανιοκτόνα θα επιδεινώσουν την υγεία του εδάφους, την ποιότητα των υδάτων και την υπέργεια και υπόγεια βιοποικιλότητα, και θα οδηγήσουν σε αυξημένη έκθεση των ανθρώπων και των ζώων, ενδεχομένως και με την αύξηση των καταλοίπων ζιζανιοκτόνων στα τρόφιμα και τις ζωοτροφές·
Ι.	λαμβάνοντας υπόψη ότι η αξιολόγηση των καταλοίπων ζιζανιοκτόνων και των μεταβολιτών τους που απαντούν σε γενετικώς τροποποιημένα φυτά θεωρείται ότι δεν εμπίπτει στο πεδίο αρμοδιοτήτων της ομάδας της EFSA για τους γενετικώς τροποποιημένους οργανισμούς («ειδική ομάδα ΓΤΟ της EFSA») και, ως εκ τούτου, δεν διενεργείται στο πλαίσιο της διαδικασίας έγκρισης ΓΤΟ·
Εκκρεμή ζητήματα σχετικά με τις τοξίνες Bt
ΙΑ.	λαμβάνοντας υπόψη ότι, σύμφωνα με διάφορες μελέτες, έχουν παρατηρηθεί παρενέργειες που ενδεχομένως επηρεάζουν το ανοσοποιητικό σύστημα έπειτα από έκθεση σε τοξίνες Bt και ότι ορισμένες τοξίνες Bt ενδέχεται να έχουν ανοσοενισχυτικές ιδιότητες[footnoteRef:8], δηλαδή να ενισχύουν την αλλεργιογόνο δράση άλλων πρωτεϊνών με τις οποίες έρχονται σε επαφή· [8:  	Για μια ανασκόπηση, βλ. Rubio-Infante, N., Moreno-Fierros, L., «An overview of the safety and biological effects of Bacillus thuringiensis Cry toxins in mammals», Journal of Applied Toxicology, Μάιος 2016, 36(5), σ. 630-648, https://onlinelibrary.wiley.com/doi/full/10.1002/jat.3252.] 

ΙΒ.	λαμβάνοντας υπόψη ότι, σύμφωνα με επιστημονική μελέτη, η τοξικότητα των τοξινών Bt μπορεί επίσης να ενισχυθεί μέσω της αλληλεπίδρασης με κατάλοιπα από τον ψεκασμό με ζιζανιοκτόνα, και ότι απαιτούνται περαιτέρω μελέτες σχετικά με τις συνδυαστικές επιδράσεις των «συσσωρευμένων» συμβάντων (γενετικώς τροποποιημένες καλλιέργειες που έχουν τροποποιηθεί ώστε να είναι ανθεκτικές στα ζιζανιοκτόνα και να παράγουν εντομοκτόνα υπό μορφή τοξινών Bt)[footnoteRef:9]· λαμβάνοντας υπόψη ότι η αξιολόγηση της ενδεχόμενης αλληλεπίδρασης των καταλοίπων ζιζανιοκτόνων και των μεταβολιτών τους με τοξίνες Bt θεωρείται, ωστόσο, ότι δεν εμπίπτει στις αρμοδιότητες της ομάδας της EFSA για τους ΓΤΟ και, ως εκ τούτου, δεν διενεργείται στο πλαίσιο της εκτίμησης κινδύνου· [9:  	Bøhn, T., Macagnan Rover, C., Semenchuk, P. R., «Daphnia magna negatively affected by chronic exposure to purified Cry-toxins», Food and Chemical Toxicology, Μάιος 2016, τόμος 91, σ. 130-140, https://www.sciencedirect.com/science/article/pii/S0278691516300722.] 

Καλλιέργειες Bt: επιδράσεις σε μη στοχευόμενους οργανισμούς
ΙΓ.	λαμβάνοντας υπόψη ότι, σε αντίθεση με τη χρήση εντομοκτόνων, όπου η έκθεση πραγματοποιείται κατά τον χρόνο του ψεκασμού και για περιορισμένο χρονικό διάστημα στη συνέχεια, η χρήση γενετικώς τροποποιημένων καλλιεργειών Bt οδηγεί σε συνεχή έκθεση των στοχευόμενων και μη στοχευόμενων οργανισμών στις τοξίνες Bt·
ΙΔ.	λαμβάνοντας υπόψη ότι η υπόθεση ότι οι τοξίνες Bt παρουσιάζουν έναν μοναδικό τρόπο δράσης ειδικά για συγκεκριμένο στόχο δεν μπορεί πλέον να θεωρείται ορθή και δεν μπορούν να αποκλειστούν οι επιπτώσεις σε μη στοχευόμενους οργανισμούς· λαμβάνοντας υπόψη ότι αναφέρονται όλο και περισσότεροι μη στοχευόμενοι οργανισμοί που επηρεάζονται με πολλούς τρόπους·
Παρατηρήσεις των κρατών μελών και των ενδιαφερόμενων μερών
ΙΕ.	λαμβάνοντας υπόψη ότι τα κράτη μέλη υπέβαλαν στην EFSA πολλά επικριτικά σχόλια κατά τη διάρκεια της τρίμηνης περιόδου διαβούλευσης[footnoteRef:10], μεταξύ των οποίων ότι ο κατάλογος των σχετικών μελετών, που προσδιορίστηκαν στην ανασκόπηση της βιβλιογραφίας του αιτούντος, δεν περιλάμβανε μελέτες για την επίδραση των πρωτεϊνών Bt στο περιβάλλον ή σχετικά με τις πιθανές επιπτώσεις των υπολειμμάτων καλλιεργειών Bt σε μη στοχευόμενους οργανισμούς, παρά το γεγονός ότι υπάρχουν τέτοιες μελέτες·  [10:  	https://efsa.onlinelibrary.wiley.com/action/downloadSupplement?doi=10.2903%2Fj.‌efsa.2024.8716&file=efs28716-sup-0012-Annex8.pdf.] 

[bookmark: _GoBack_Copy_1]ΙΣΤ.	λαμβάνοντας υπόψη ότι οι επιτόπιες δοκιμές που διενεργήθηκαν για τη σύνθεση και τη φαινοτυπική ανάλυση του γενετικώς τροποποιημένου αραβοσίτου δεν έλαβαν υπόψη τις διαφορετικές περιβαλλοντικές συνθήκες και το γενετικό υπόβαθρο που σχετίζονται με την καλλιέργειά του, ιδίως σε χώρες όπως η Βραζιλία·
ΙΖ.	λαμβάνοντας υπόψη ότι η αξιολόγηση της τοξικότητας της Cry1B.34 δεν συνυπολογίζει τις συνδυαστικές επιδράσεις με φυτικά συστατικά ή κατάλοιπα από τη χρήση ζιζανιοκτόνων·
ΙΗ.	λαμβάνοντας υπόψη ότι το συμπληρωματικό ζιζανιοκτόνο «γλυφοσινικό» συνδέεται με σημαντικούς κινδύνους για τη βιοποικιλότητα, την ποιότητα του εδάφους και των υδάτων και την υγεία των οικοσυστημάτων μακροπρόθεσμα·
ΙΘ.	λαμβάνοντας υπόψη ότι ο κίνδυνος γονιδιακής ροής σε άγρια συγγενικά είδη, όπως η τεοζίντη, που καταγράφηκε στην Ισπανία και τη Γαλλία, εγείρει ανησυχίες σχετικά με την ανθεκτικότητα των διαγονιδίων και τις επιπτώσεις στο περιβάλλον·
Κ.	λαμβάνοντας υπόψη ότι δεν τηρούνται δεόντως οι απαιτήσεις παρακολούθησης που προβλέπονται στον εκτελεστικό κανονισμό (ΕΕ) αριθ. 503/2013, ενώ τα παρασχεθέντα δεδομένα δεν έχουν υποβληθεί σε ανεξάρτητη επαλήθευση·
Εξασφάλιση ισότιμων όρων ανταγωνισμού σε παγκόσμιο επίπεδο και τήρηση των διεθνών υποχρεώσεων της Ένωσης
ΚΑ.	λαμβάνοντας υπόψη ότι τα συμπεράσματα του στρατηγικού διαλόγου για το μέλλον της γεωργίας της ΕΕ[footnoteRef:11] καλούν την Επιτροπή να επαναξιολογήσει την προσέγγισή της όσον αφορά την πρόσβαση στην αγορά για τις εισαγωγές και τις εξαγωγές γεωργικών ειδών διατροφής, δεδομένης της πρόκλησης που τίθεται από τα αποκλίνοντα πρότυπα της Ένωσης και των εμπορικών εταίρων της· λαμβάνοντας υπόψη ότι οι δικαιότερες εμπορικές σχέσεις, σε παγκόσμιο επίπεδο, που συνάδουν με τους στόχους για ένα υγιές περιβάλλον ήταν μία από τις κύριες απαιτήσεις των αγροτών κατά τη διάρκεια των διαδηλώσεων του 2023 και του 2024· [11:  	«Strategic Dialogue on the Future of EU Agriculture – A shared prospect for farming and food in Europe», Σεπτέμβριος 2024, https://agriculture.ec.europa.eu/document/download/171329ff-0f50-4fa5-946f-aea11032172e_en?filename=strategic-dialogue-report-2024_en.pdf.] 

ΚΒ.	λαμβάνοντας υπόψη ότι, σύμφωνα με έκθεση του 2017 του ειδικού εισηγητή των Ηνωμένων Εθνών για το δικαίωμα στη διατροφή, τα επικίνδυνα φυτοφάρμακα έχουν καταστροφικές επιπτώσεις στην υγεία, ιδίως στις αναπτυσσόμενες χώρες[footnoteRef:12]· λαμβάνοντας υπόψη ότι ο στόχος βιώσιμης ανάπτυξης (ΣΒΑ) 3.9 των Ηνωμένων Εθνών αφορά τη σημαντική μείωση, έως το 2030, του αριθμού των θανάτων και ασθενειών λόγω επικίνδυνων χημικών ουσιών, καθώς και λόγω της ρύπανσης και μόλυνσης του αέρα, των υδάτων και του εδάφους[footnoteRef:13]· [12:  	https://www.ohchr.org/en/documents/thematic-reports/ahrc3448-report-special-rapporteur-right-food.]  [13:  	https://indicators.report/targets/3-9/.] 

ΚΓ.	λαμβάνοντας υπόψη ότι η εμπορική συμφωνία μεταξύ της ΕΕ και της Mercosur θα ενθαρρύνει τις εισαγωγές στην Ένωση τροφίμων και ζωοτροφών που περιέχουν γενετικώς τροποποιημένους οργανισμούς, αποτελούνται από τέτοιους οργανισμούς ή παράγονται από αυτούς, καθώς και ότι η Βραζιλία και η Αργεντινή συγκαταλέγονται μεταξύ των μεγαλύτερων παραγωγών ΓΤΟ και χρηστών φυτοφαρμάκων παγκοσμίως, συμπεριλαμβανομένων των ΓΤΟ και των φυτοφαρμάκων που απαγορεύονται στην Ένωση για υγειονομικούς ή περιβαλλοντικούς λόγους· 
ΚΔ.	λαμβάνοντας υπόψη ότι το παγκόσμιο πλαίσιο για τη βιοποικιλότητα Kunming-Montreal, το οποίο συμφωνήθηκε στην COP15 της Σύμβασης των Ηνωμένων Εθνών για τη βιολογική ποικιλότητα («ΣΒΠ του ΟΗΕ») τον Δεκέμβριο του 2022, περιλαμβάνει έναν παγκόσμιο στόχο για τη μείωση του κινδύνου των φυτοφαρμάκων κατά τουλάχιστον 50 % έως το 2030[footnoteRef:14]· [14:  	βλ.: https://ec.europa.eu/commission/presscorner/detail/el/ip_22_7834.] 

ΚΕ.	λαμβάνοντας υπόψη ότι, σύμφωνα με τον κανονισμό (ΕΚ) αριθ. 1829/2003, τα γενετικώς τροποποιημένα τρόφιμα ή ζωοτροφές δεν πρέπει να έχουν δυσμενείς επιπτώσεις στην υγεία του ανθρώπου, στην υγεία των ζώων ή στο περιβάλλον, και ότι η Επιτροπή, κατά τη σύνταξη της απόφασής της, οφείλει να λαμβάνει υπόψη τυχόν συναφείς διατάξεις της ενωσιακής νομοθεσίας και άλλους κατά νόμο παράγοντες που αφορούν το υπό εξέταση ζήτημα· λαμβάνοντας υπόψη ότι στους εν λόγω κατά νόμο παράγοντες θα πρέπει να περιλαμβάνονται οι υποχρεώσεις της Ένωσης στο πλαίσιο των ΣΒΑ και της ΣΒΠ του ΟΗΕ·
Μείωση της εξάρτησης από εισαγόμενες ζωοτροφές
ΚΣΤ.	λαμβάνοντας υπόψη ότι ένα από τα διδάγματα της κρίσης COVID-19 και του συνεχιζόμενου πολέμου στην Ουκρανία είναι η ανάγκη να τερματίσει η Ένωση τις εξαρτήσεις από ορισμένα κρίσιμα υλικά· λαμβάνοντας υπόψη ότι στην επιστολή ανάθεσης καθηκόντων προς τον επίτροπο Christophe Hansen, η πρόεδρος της Επιτροπής Ursula von der Leyen του ζητεί να εξετάσει τρόπους μείωσης των εισαγωγών κρίσιμων βασικών προϊόντων[footnoteRef:15]·  [15:  	https://commission.europa.eu/document/2c64e540-c07a-4376-a1da-368d289f4afe_en.] 

Μη δημοκρατική διαδικασία λήψης αποφάσεων
ΚΖ.	λαμβάνοντας υπόψη ότι, κατά την όγδοη κοινοβουλευτική του περίοδο, το Κοινοβούλιο ενέκρινε συνολικά 36 ψηφίσματα που αντιτίθενται στη διάθεση στην αγορά ΓΤΟ για τρόφιμα και ζωοτροφές (33 ψηφίσματα) και στην καλλιέργεια ΓΤΟ στην Ένωση (τρία ψηφίσματα)· λαμβάνοντας υπόψη ότι, κατά την ένατη κοινοβουλευτική του περίοδο, το Κοινοβούλιο ενέκρινε 38 ψηφίσματα που αντιτίθενται στη διάθεση ΓΤΟ στην αγορά και άλλα 8 ψηφίσματα που αντιτίθενται στη διάθεση ΓΤΟ στην αγορά ήδη κατά την τρέχουσα δέκατη κοινοβουλευτική περίοδο·
ΚΗ.	λαμβάνοντας υπόψη ότι η Επιτροπή εξακολουθεί να εγκρίνει ΓΤΟ, παρά το γεγονός ότι αναγνωρίζει και η ίδια την ύπαρξη δημοκρατικού ελλείμματος, την έλλειψη στήριξης από την πλευρά των κρατών μελών και τις ενστάσεις του Κοινοβουλίου·
ΚΘ.	λαμβάνοντας υπόψη ότι δεν απαιτείται καμία τροποποίηση της νομοθεσίας ώστε η Επιτροπή να είναι σε θέση να μην εγκρίνει ΓΤΟ όταν δεν υπάρχει ειδική πλειοψηφία κρατών μελών υπέρ της έγκρισης στην επιτροπή προσφυγών[footnoteRef:16]· [16:  	Σύμφωνα με το άρθρο 6 παράγραφος 3 του κανονισμού (ΕΕ) αριθ. 182/2011, εάν στην επιτροπή προσφυγών δεν υπάρχει ειδική πλειοψηφία κρατών μελών υπέρ της έγκρισης, η Επιτροπή «μπορεί» να προχωρήσει στην έγκριση, χωρίς όμως να είναι υποχρεωμένη να το πράξει.] 

[bookmark: _GoBack]Λ.	λαμβάνοντας υπόψη ότι η ψηφοφορία της 22ας Νοεμβρίου 2024 στη μόνιμη επιτροπή φυτών, ζώων, τροφίμων και ζωοτροφών, που αναφέρεται στο άρθρο 35 του κανονισμού (ΕΚ) αριθ. 1829/2003, δεν οδήγησε σε έκδοση γνωμοδότησης, κάτι που σημαίνει ότι η αδειοδότηση δεν υποστηρίχθηκε από μια ειδική πλειοψηφία των κρατών μελών· λαμβάνοντας υπόψη ότι ούτε η ψηφοφορία της 17ης Δεκεμβρίου 2024 στην επιτροπή προσφυγών οδήγησε σε γνωμοδότηση·
1.	κρίνει ότι το σχέδιο εκτελεστικής απόφασης της Επιτροπής υπερβαίνει τις εκτελεστικές αρμοδιότητες που προβλέπει ο κανονισμός (ΕΚ) αριθ. 1829/2003·
2.	κρίνει ότι το σχέδιο εκτελεστικής απόφασης της Επιτροπής δεν είναι σύμφωνο με το δίκαιο της Ένωσης, υπό την έννοια ότι δεν συνάδει με τον σκοπό του κανονισμού (ΕΚ) αριθ. 1829/2003, ο οποίος είναι, σύμφωνα με τις γενικές αρχές που καθορίζονται στον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου[footnoteRef:17], να προσφέρει τη βάση για τη διασφάλιση υψηλού επιπέδου προστασίας της ζωής και της υγείας του ανθρώπου, της υγείας και της καλής διαβίωσης των ζώων, του περιβάλλοντος και των συμφερόντων των καταναλωτών σε σχέση με τα ΓΤ τρόφιμα και ζωοτροφές, εξασφαλίζοντας παράλληλα την αποτελεσματική λειτουργία της εσωτερικής αγοράς· [17:  	Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1, ELI: http://data.europa.eu/eli/reg/2002/178/oj).] 

3.	ζητεί από την Επιτροπή να αποσύρει το σχέδιο εκτελεστικής απόφασής της και να υποβάλει νέο σχέδιο στην επιτροπή·
4.	καλεί την Επιτροπή να διασφαλίσει τη σύγκλιση των προτύπων μεταξύ της Ένωσης και των εταίρων της στις διαπραγματεύσεις για συμφωνίες ελεύθερων συναλλαγών, προκειμένου να πληρούνται τα πρότυπα ασφάλειας της Ένωσης·
5.	καλεί την Επιτροπή να μην εγκρίνει τον ΓΤ αραβόσιτο λόγω των αυξημένων κινδύνων για τη βιοποικιλότητα, την ασφάλεια των τροφίμων και την υγεία των εργαζομένων σύμφωνα με την προσέγγιση «Μία υγεία»·
6.	αναμένει από την Επιτροπή να τηρήσει τη δέσμευσή της[footnoteRef:18] και να υποβάλει, κατεπειγόντως, πρόταση που θα διασφαλίζει ότι τα επικίνδυνα χημικά προϊόντα που απαγορεύονται στην Ένωση δεν παράγονται για εξαγωγή· [18:  	Όπως περιγράφεται στο παράρτημα της ανακοίνωσης της Επιτροπής της 14ης Οκτωβρίου 2020 με τίτλο «Στρατηγική για τη βιωσιμότητα των χημικών προϊόντων – Για ένα περιβάλλον χωρίς τοξίνες», COM(2020)0667, https://eur-lex.europa.eu/legal-content/EL/TXT/?uri=COM%3A2020%3A667%3AFIN#document2. ] 

7.	επικροτεί την Επιτροπή διότι αναγνώρισε εν τέλει, σε επιστολή της με ημερομηνία 11 Σεπτεμβρίου 2020 προς τους βουλευτές, την ανάγκη να λαμβάνεται υπόψη η βιωσιμότητα κατά τη λήψη αποφάσεων για την έγκριση ΓΤΟ[footnoteRef:19]· εκφράζει, ωστόσο, βαθύτατη απογοήτευση καθώς έκτοτε η Επιτροπή συνεχίζει να εγκρίνει ΓΤΟ για εισαγωγή στην Ένωση, παρά τις επανειλημμένες αντιρρήσεις του Κοινοβουλίου και το γεγονός ότι η πλειοψηφία των κρατών μελών ψηφίζει απορριπτικά· [19:  	https://tillymetz.lu/wp-content/uploads/2020/09/Co-signed-letter-MEP-Metz.pdf.] 

8.	καλεί, για ακόμη μια φορά, την Επιτροπή να λάβει υπόψη τις υποχρεώσεις της Ένωσης στο πλαίσιο διεθνών συμφωνιών, όπως η συμφωνία του Παρισιού για το κλίμα, η ΣΒΠ και οι ΣΒΑ του ΟΗΕ· επαναλαμβάνει την έκκλησή του να συνοδεύονται τα σχέδια εκτελεστικών πράξεων από αιτιολογική έκθεση στην οποία να εξηγείται πώς συμμορφώνονται με την αρχή του μη βλάπτειν[footnoteRef:20]·  [20:  	Ψήφισμα του Ευρωπαϊκού Κοινοβουλίου της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (ΕΕ C 270 της 7.7.2021, σ. 2), παράγραφος 102.] 

9.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και στα κοινοβούλια των κρατών μελών.

